எதிர்பார்த்ததுபோலவே, இந்த உலகக் கோப்பையிலும் ரஷ்ய வீரர்கள் ஊக்கமருந்து பயன்படுத்தியிருப்பார்களோ என்ற சந்தேகம் எழுந்துள்ளது. சர்வதேச கால்பந்து கூட்டமைப்பின் (FIFA) தர வரிசைப் பட்டியலில் 70-வது இடத்தில் இருக்கிறது ரஷ்யா. முக்கிய டோர்னமென்ட்டுகளில் ரஷ்யா கடைசியாகப் பங்கேற்ற 9 போட்டிகளில், ஒரேயொரு போட்டியில் மட்டுமே வெற்றிபெற்றிருக்கிறது. ஏழு வார்ம் அப் போட்டிகளில் ஒன்றில்கூட வெற்றிபெறவில்லை. ஆனால், உலகக்கோப்பையின் முதல் போட்டியில், சவுதி அரேபியாவுக்கு எதிராக 5-0 என்ற கோல் கணக்கில் வெற்றிபெற்று, இரண்டாவது போட்டியில் எகிப்தை 3-0 என வீழ்த்தி, ஒரு போட்டியை மீதம் வைத்து ரவுண்ட் ஆஃப் 16 சுற்றுக்குத் தகுதிபெற்றுவிட்டது. சோவியத் யூனியனின் வீழ்ச்சிக்குப் பின், உலகக்கோப்பையில் ரஷ்யா அடைந்த மாபெரும் வெற்றி இது.